দ্য মিস্টিরিয়াস বেনেডিক্ট সোসাইটি অ্যান্ড দ্য পেরিলাস জার্নি

***দ্য মিস্টিরিয়াস বেনেডিক্ট সোসাইটি অ্যান্ড দ্য পেরিলাস জার্নি*** হলো ট্রেন্টন লি স্টুয়ার্টের লেখা এবং ডায়ানা সুডিকা কর্তৃক সচিত্রীকৃত একটি সর্বাধিক বিক্রিত শিশুতোষ উপন্যাস যা ২০০৮ সালে প্রকাশিত হয়। এটি ধারাবাহিকের দ্বিতীয় কিস্তি যা *[[দ্য মিস্টিরিয়াস বেনেডিক্ট সোসাইটি (উপন্যাস)|দ্য মিস্টিরিয়াস বেনেডিক্ট সোসাইটি]]* (২০০৭)–র পরবর্তী কাহিনি নিয়ে রচিত।

## কাহিনি
আগের বইয়ের ঘটনার পর মি. বেনেডিক্ট এবং শিশুদের অভিভাবকেরা তাদের দলগত কাজ, দক্ষতা ও বুদ্ধিমত্তা ব্যবহার করে আরেকটি অভিযানের জন্য শিশুদের আবার একত্র করার পরিকল্পনা করেন। শিশুরা যখন মি. বেনেডিক্টের বাড়িতে পৌঁছায় তখন তারা জানতে পারে যে তাকে তার দুষ্ট যমজ ভাই মি. কার্টেন অপহরণ করেছে। একটি চিঠিতে মি. কার্টেন জানান যে তার একটি বিশেষ বিরল উদ্ভিদের প্রয়োজন এবং মি. বেনেডিক্টের অত্যন্ত ঘনিষ্ঠ একজন ব্যক্তি জানেন যে এটি কোথায় পাওয়া যাবে। কার্টেন আরও বলেন যে তিনি যদি এই তথ্য না পান তবে মি. বেনেডিক্ট ও তার সহকারী নাম্বার টু বিপদে পড়বে। মি. বেনেডিক্টের দত্তক মেয়ে রোন্ডা শীঘ্রই জানায় যে মি. বেনেডিক্ট তার কাছে একটি চিঠি রেখে গিয়েছিলেন যাতে শিশুরা যখন আসবে তখন তারা তা খুলে পড়তে পারে। পরপর বেশ কয়েকটি ধাঁধার জাল তাদের লিসবনের উদ্দেশ্যে রওনা হওয়া বিশ্বের দ্রুততম জাহাজ এমভি শর্টকাটে উঠে পড়তে পরিচালিত করে।

তারা লুকিয়ে জাহাজে উঠে পড়ে। জাহাজের ক্যাপ্টেন ছিলেন মি. বেনেডিক্টের বন্ধু ও নৌবাহিনীতে তার প্রাক্তন সহকর্মী ফিল নোল্যান্ড—যিনি তাদের জন্য অপেক্ষা করছিলেন। নোল্যান্ড তাদের মি. বেনেডিক্ট ও তার সাম্প্রতিক যোগাযোগ সম্পর্কে আরও তথ্য দেন। যোগাযোগের জন্য নোল্যান্ড তাদের একটি দ্বিমুখী রেডিও দেন, কিন্তু রেনি তাকে বিশ্বাস করে না এবং পরে সেটি ফেলে দেয়। তারা নতুন তথ্যের সন্ধান পায় যা তাদের পর্তুগালের একটি দুর্গে নিয়ে যায়। সেখানে তারা এমন প্রমাণ খুঁজে পায় যা এবার তাদের হল্যান্ডের থার্নবাকাগেন নামক একটি শহরের একটি বিজ্ঞান জাদুঘরে নিয়ে যায়। জাদুঘরে তারা জানতে পারে যে বিরল উদ্ভিদটির নাম ডাস্কওয়ার্ট যা গভীর, মন্ত্রমুগ্ধকর ঘুম আনতে সক্ষম এবং সম্ভবত বিলুপ্ত হয়ে গেছে। উদ্ভিদটির একটি পুরো শহরকে ঘুম পাড়িয়ে দেওয়ার ক্ষমতা আছে এবং এটি নিদ্রারোগও নিরাময় করতে পারে—যে রোগটিতে ভুগছেন মি. বেনেডিক্ট ও তার ভাই।

তারা সেই সন্ধ্যায় একটি হোটেলে বিশ্রাম নেয় কিন্তু মিস্টার কার্টেনের টেন ম্যান নামের এজেন্টরা তাদের ধরে ফেলে। পরে মিলিগান তাদের সেখান থেকে উদ্ধার করে—যাকে কেট সম্প্রতি নিজের বাবা বলে জানতে পেরেছে। তারপর তারা সেই দ্বীপে যায় যেখানে শেষ অবশিষ্ট ডাস্কওয়ার্ট ছিল বলে তারা গ্রন্থাগারে জানতে পেরেছিল। দ্বীপে তারা নাম্বার টুকে খুঁজে পায়, যে বন্দিদশা থেকে পালিয়ে আসতে সক্ষম হয়েছিল কিন্তু ক্ষুধার জ্বালায় তখন প্রলাপ বকছিল। মিলিগান যখন মিস্টার বেনেডিক্টকে উদ্ধার করার চেষ্টা করে তখন টেন ম্যানরা শিশুদের উপর আক্রমণ করে। মিলিগান ফিরে এসে টেন ম্যানদের সঙ্গে লড়াই করে শিশুদের রক্ষা করে, আর সেই ফাঁকে শিশুরা পালিয়ে যায়। পরে তারা মিস্টার কার্টেনকে খুঁজে পায়, যে শিশুদের কৌশলে বন্দী করে ফেলে। মিস্টার কার্টেন তার কোনো কাজ সারতে গেলে পর, মিস্টার বেনেডিক্ট তাদের প্রহরায় থাকা এস.কিউ.–কে ফাঁকি দিয়ে পালিয়ে যায়। শিশুরাও মিস্টার বেনেডিক্টের সাথে পালিয়ে যায়।

পাহাড় থেকে নামার সময় মি. বেনেডিক্ট তার নিদ্রারোগের কারণে ঘুমিয়ে পড়েন এবং শিশুরা তাকে পাহাড় থেকে নীচে বয়ে নিয়ে যায়। কিছুকালের মধ্যেই তারা মিলিগানকে খুঁজে পায়, যে টেন ম্যানদের সাথে যুদ্ধে মারাত্মকভাবে আহত হয়েছে। মি. বেনেডিক্ট জেগে ওঠার পর তারা উপসাগরের দিকে ছুটে যায় এবং অল্পকালের মধ্যেই টেন ম্যানরা তাদের ঘিরে ফেলে। কিন্তু ঠিক সময়ে শর্টকাট জাহাজ এবং তারর নাবিকরা (যারা ইতোমধ্যেই নাম্বার টুকে উদ্ধার করেছে) তাদের বাঁচাতে পৌঁছে যায়। সবাই জাহাজের নিরাপত্তা কুঠুরিতে ছুটে গিয়ে টেন ম্যানদের কাছ থেকে লুকানোর চেষ্টা করে, কিন্তু টেন ম্যানরা তাদের খুঁজে বের করে ফেলে। ঠিক যখন টেন ম্যানরা কুঠুরির কাছে একটা বোমা রাখাতে যাবে, তখনই রয়্যাল নৌবাহিনী উপস্থিত হয়। কেট বোমাটি ছুঁড়ে ফেলে দেয় এবং মি. কার্টেন পালিয়ে যায়। শিশুরা তাদের পরিবারের কাছে ফিরে আসে।

## চরিত্র
* **রেনার্ড "রেনি" মালডুন** এগারো বছর বয়সী এক বালক—বলতে গেলে যার আসলে কোনো বাবা–মা নেই। সে তার প্রাক্তন গৃহশিক্ষিকা ও এখন দত্তক মা মিস পেরুমলের (বা রেনি তাকে যা বলে ডাকে—আম্মা) সাথে থাকে। মিস পেরুমল রেনিকে তামিল শেখাচ্ছেন। রেনিদের সঙ্গে মিস পেরুমলের মাও বাস করেন, যাকে রেনি পাটি বলে ডকে। রেনি মিস্টিরিয়াস বেনেডিক্ট সোসাইটির বাকি সদস্যদের নেতৃত্ব দেয়। কনস্ট্যান্স কনট্রায়ারের মতো কোনো বিষয়ের মধ্যে ধাঁধা খুঁজে বের করার ক্ষেত্রে সেও খুবই প্রতিভাবান। দলের বেশিরভাগ পরিকল্পনা সেই তৈরি করে। নিজেকে একা মনে করলেও সে বুঝতে পারে যে যারা তাকে পছন্দ করে তাদের সাথে সে সুখ খুঁজে পায়।
* **জর্জ "স্টিকি" ওয়াশিংটন**ও এগারো বছর বয়সী একটি ছেলে। তার চরিত্রের প্রধান বৈশিষ্ট্য হলো তার অসাধারণ বুদ্ধিমত্তা এবং সে যা পড়ে, শোনে বা দেখে তার সবকিছু মনে রাখতে পারার ক্ষমতা। তাই তার ডাকনাম হচ্ছে স্টিকি, কারণ সবকিছুই তার মাথায় "আটকে" থাকে। সে তার আসল নাম জর্জ ওয়াশিংটনের চেয়ে এই ডাকনামটি বেশি পছন্দ করে। তার বাবা–মা তাকে আর পছন্দ করেন না মনে করে স্টিকি বাড়ি থেকে পালিয়ে গিয়েছিল, যদিও এখন সে আবার তার বাবা–মায়ের সাথে নিজের বাড়িতেই থাকে। তার ত্বক তামাটে রঙের এবং নিজেকে ছদ্মবেশে রাখার জন্য কেশনাশক ব্যবহার করার কারণে তার মাথায় টাক পড়ে গেছে। ঘাবড়ে গেলে স্টিকির নিজের চশমা পরিষ্কার করার বদ অভ্যাস রয়েছে। স্টিকির পালিয়ে যাওয়ার পিছনে আরেকটি কারণ ছিল তার মস্তিষ্কের বিশ্রাম—তার বুদ্ধিমত্তার কারণে তার বাবা–মা তাকে যে সব প্রতিযোগিতায় অংশ নেওয়াতো সেগুলি থেকে তার অবকাশের প্রয়োজন ছিল। তার পরিবার স্টিকিকে খুঁজে পেতে বিপুল অর্থ ব্যয় করেছিল, ফলে তারা খুব দরিদ্র হয়ে পড়ে। এই বইয়ে দেখা যায়, স্টিকি ধীরে ধীরে তার প্রতিভার সঙ্গে আরও স্বচ্ছন্দ হয়ে উঠছে।
* **কেট ওয়েদারল** একটি প্রাণবন্ত বারো বছর বয়সী মেয়ে যে তার বাবা মিলিগানের সাথে একটি খামারে থাকে; ছোটবেলায় তার মা মারা যান। কেটের লম্বা সোনালী চুল এবং সমুদ্রের মতো নীল চোখ রয়েছে। অন্যান্য গুণের পাশাপাশি কেটের শক্তি, গতি, চটপটত্ব এবং সহনশীলতা—সবই অতুলনীয়। চারজনের মধ্যে তাকে দলের মেরুদণ্ড বা পাওয়ার হাউস হিসাবে বিবেচনা করা যেতে পারে। তার অনেক অদ্ভুত কিন্তু কার্যকর প্রতিভা (যেমন কোনো বস্তু গিলে ফেলে পরে আবার তা উদ্গিরণ করতে পারা) অত্যন্ত মূল্যবান এবং দলের কল্যাণের জন্য গুরুত্বপূর্ণ বলে প্রমাণিত হয়েছে। যাই ঘটুক না কেন, সে সব সময়ই দলের অন্যদের মতোই হাসিখুশি থাকে। সবচেয়ে কঠিন সময়েও সে রসিকতা করতে ভোলে না!
* **কনস্ট্যান্স কনট্রায়ার** হলো দলের চতুর্থ শিশু। সে মি. বেনেডিক্টের তাকে দত্তক নেওয়ার অপেক্ষায় আছে। যদিও প্রথম দিকে তার কোনও বিশেষ ক্ষমতা নেই বলে মনে হয়, তবুও তার সাহস এবং জেদ শেষ পর্যন্ত তার জন্য বিরাট সম্পদ হিসেবে প্রমাণিত হয়। কনস্ট্যান্স বস্তুর মধ্যকার প্যাটার্ন সনাক্ত করতে পারে; আপাতদৃষ্টিতে মনে হতে পারে যে তার হয়ত অতিপ্রাকৃত ক্ষমতা আছে, কিন্তু কনস্ট্যান্স আসলে কেবল প্যাটার্ন শনাক্ত করার মাধ্যমে নিজের অজান্তেই নিকট ভবিষ্যতের ভবিষ্যদ্বাণী করে ফেলে। তার হালকা, পাতলা সোনালি চুল এবং ফ্যাকাশে নীল চোখ রয়েছে। কনস্ট্যান্সের বয়স মাত্র তিন বছর, যা তার ঘন ঘন ঘুমানো এবং জেদি স্বভাবের কৈফিয়ত দেয়।
* **মি. বেনেডিক্ট** মধ্যবয়স্কের চেয়ে কিঞ্চিৎ বেশি বয়সী একজন ব্যক্তি। তিনি শিশুদের ওই দলটিকে একত্র করেন যারা পরবর্তীতে মিস্টিরিয়াস বেনেডিক্ট সোসাইটি গঠন করে। তিনিই তার যমজ ভাই লেড্রোপথা কার্টেনের পরিকল্পনা আবিষ্কার করেছিলেন। তিনি মিস্টিরিয়াস বেনেডিক্ট সোসাইটির প্রতিষ্ঠাতা এবং তাদের মধ্যে সবচেয়ে বুদ্ধিমান। তিনি নিদ্রারোগে আক্রান্ত, এবং এই বইটিতে তিনি একটি প্রতিকারের সন্ধান করছেন; এমন একটি প্রতিকার যা এই রোগ নিরাময়ে সাহায্য করতে পারে।
* **মিস্টার কার্টেন** হলেন মিস্টার বেনেডিক্টের দুষ্ট যমজ ভাই যে পৃথিবী দখলের চেষ্টায় মিস্টার বেনেডিক্ট এবং নাম্বার টুকে অপহরণ করেছে। তিনি রূপালী চশমা ও সবুজ প্লেড কাপড়ের স্যুট পরেন, এবং সাধারণত মোটরচালিত হুইলচেয়ারে চলাফেরা করেন। তার ভাইয়ের মতো তিনিও নিদ্রারোগে ভুগছেন, কিন্তু তার রোগের প্রকোপ হাসির পরিবর্তে রাগের দ্বারা শুরু হয়। তার আসল নাম লেড্রোপথা।
* **রোন্ডা কাজেম্বে** হলো মি. বেনেডিক্টের দত্তক কন্যা। সে জাতিতে জাম্বীয়। সেও নাম্বার টুর (নিচে দেখানো হয়েছে) মতো মি. বেনেডিক্টের একজন সহকারী—যদিও সে নিয়মিতই ঘুমায়। সে বেশ সুন্দরী; তার ত্বক ঘন কৃষ্ণবর্ণ এবং চুলগুলো কয়লার মতো কালো। স্টিকির মতো তার স্মৃতিশক্তিও খুব ভালো।
* **নাম্বার টু** মি. বেনেডিক্টের সহকারী ও দত্তক কন্যা। সে প্রায় কখনোই ঘুমায় না এবং তার শক্তি বজায় রাখার জন্য হঠাৎ হঠাৎ খাবারের বিরতি নেয়। এই বইয়ে মি. বেনেডিক্টের সাথে তাকেও অপহরণ করা হয়। ধারাবাহিকের তৃতীয় বই, দ্য মিস্টিরিয়াস বেনেডিক্ট সোসাইটি অ্যান্ড দ্য প্রিজনার্স ডিলেমা–তে তার আসল নাম পেনসিলা বলে প্রকাশ পায়।
* **মিলিগান** ছিল মিস্টার কার্টেনের হাতে ধরা পড়া এক গুপ্তচর। তার "মিলিগান" নামটি এসেছে তার শেষ স্মৃতি থেকে, যাতে একটি শিশু (কেট) বলছিল "মিল এগেইন?"—সেই থেকেই তার নাম হয় মিলিগান। যদিও মিস্টার কার্টেন তার স্মৃতি মুছে ফেলেছিলেন, তবুও সে পালাতে সক্ষম হয় এবং অবশেষে মিস্টার বেনেডিক্টের দেহরক্ষী হয়। তবে প্রথম বইয়ের শেষের দিকে যখন চার শিশু বিপদে পড়ে এবং তাদের বাঁচানো তার জন্য অত্যন্ত জরুরি হয়ে ওঠে, তখন তার স্মৃতি ফিরে আসে এবং প্রকাশ পায় যে সে আসলে কেটের বাবা। দ্বিতীয় বইয়ে গুপ্তচর হিসেবে তার বহু শারীরিক দক্ষতা প্রকাশ পায়, যার মধ্যে রয়েছে নখের টুকরো থেকে তালা খোলার সরঞ্জাম তৈরি করা, ধাতব দণ্ড বাঁকাতে পারা এবং তার বিশেষ ট্রাঙ্কুলাইজার বন্দুকটি অত্যন্ত দক্ষতার সাথে পরিচালনা করতে পারা। কেট ও অন্যদের বাঁচানোর মরিয়া প্রচেষ্টায় সে একটি খাদে ঝাঁপিয়ে পড়ে। লাফ দেওয়ার পর সে প্রাণে বেঁচে যায়, কিন্তু তার শরীরের প্রায় প্রতিটি হাড় ভেঙে যায়। কেটের মতোই তার সোনালী চুল এবং সমুদ্র–নীল চোখ রয়েছে।
* "দ্য **টেন ম্যান"** হলো মিস্টার কার্টেনের বেতনভোগী কর্মচারী যারা মার্জিত পোশাক পরে এবং মারাত্মক সব অস্ত্রশস্ত্রে ভরা ব্রিফকেস বহন করে। তাদের এমন নামের কারণ হলো কোনো ব্যক্তিকে আঘাত করার তাদের দশটি ভিন্ন উপায়। তাদের নামগুলোর মধ্যে রয়েছে ম্যাকক্র্যাকেন, ক্রলিংস, শার্প এবং গ্যারোট। মিস্টার কার্টেনের নিজের তৈরি অস্ত্রগুলো এদের কাছে থাকে।

## প্রতিক্রিয়া
একটি তারকাযুক্ত পর্যালোচনায় *স্কুল লাইব্রেরি জার্নাল* উপন্যাসটিকে "কেবল একটি রোমাঞ্চকর অভিযান নয় ... বরং বন্ধুত্ব সম্পর্কে একটি উষ্ণ এবং তৃপ্তিদায়ক কাহিনি" হিসাবে বর্ণনা করেছে। *কিরকাস রিভিউ–*এর সমালোচনা এবিষয়ে কম ইতিবাচক ছিল; গদ্যশৈলী ও বেশ কয়েক জায়গায় অপ্রয়োজনীয় বিশদ বিবরণের কারণ দর্শিয়ে তারা মন্তব্য করে যে বইটি, "কম ধৈর্যশীল পাঠকদের জন্য ক্লান্তিকর হতে পারে"। *হর্ন বুক ম্যাগাজিন* দ্বিমত পোষণ করে মন্তব্য করে যে, "স্টুয়ার্ট পুরো বই জুড়ে আগ্রহকে তুঙ্গে রেখেছেন"। তারা বিশেষ করে "প্রথম শ্রেণির ধাঁধাগুলোর" প্রশংসা করেছে। *স্কুল লাইব্রেরি জার্নালও* মন্তব্য করেছে যে এতে "প্রচুর চতুর মোড়" রয়েছে।

উপন্যাসটির শুরুটা বিশেষভাবে সমালোচিত হয়েছে। *হর্ন বুক ম্যাগাজিন* অভিযোগ করেছে যে "শুরুটা হয়েছে কিছু অতিমিষ্ট দৃশ্য দিয়ে"; এছাড়া*স্কুল লাইব্রেরি জার্নাল* মন্তব্য করে যে "ঘটনাপ্রবাহ শুরু হতে কিছুটা সময় নেয়"। তবে সামগ্রিকভাবে এর পূর্বসূরির সাথে তুলনা করে *হর্ন বুক ম্যাগাজিন* মনে করে যে এটি "একটি যোগ্য উত্তরসূরি"। যদিও *কিরকাস রিভিউ* মন্তব্য করে যে এতে "আগের বইটির বুদ্ধিদীপ্ততাকে এগিয়ে নিয়ে যাওয়ার পরিবর্তে তার উপর ভর করে চলার প্রবণতা বেশি।"

## অনুবৃত্তি
২০০৯ সালের ৬ অক্টোবর উপন্যাসটির একটি অনুবৃত্তি অর্থাৎ ধরাবাহিকের তৃতীয় বই প্রকাশিত হয়। বইটির শিরোনাম হলো *"দ্য মিস্টিরিয়াস বেনেডিক্ট সোসাইটি অ্যান্ড দ্য প্রিজনার্স ডিলেমা"*।

## টেলিভিশন অভিযোজনা
উপন্যাসটি টেলিভিশন ধারাবাহিক *"দ্য মিস্টিরিয়াস বেনেডিক্ট সোসাইটি"–*এর দ্বিতীয় মরশুমের ভিত্তি হিসেবে ব্যবহৃত হয়েছে। প্রথম মরশুমের কাহিনি যেখানে মূল উপন্যাসের রূপরেখার কাছাকাছি ছিল সেখানে দ্বিতীয় মরশুমে উপন্যাসের প্রথমার্ধ মোটামুটিভাবে অনুসরণ করলেও দ্বিতীয়ার্ধটি সম্পূর্ণরূপে ভিন্ন হয়ে যায়, যার ফলে বহু চরিত্র বাদ পড়ে এবং কাহিনির গুরুত্বপূর্ণ দিকগুলি পরিবর্তিত হয়।

বড় পরিবর্তনগুলির মধ্যে একটি হচ্ছে ড. কার্টেনের পরিকল্পনা পরিবর্তন। তিনি ডাস্কওয়ার্ট নামক শক্তিশালী ফুল ব্যবহার করার পরিবর্তে মানুষকে খুশি করার জন্য একটি স্নায়বিক পদ্ধতি ব্যবহার করেন। কেবল "এ জয়ফুল লেন্স" পর্বে ডাস্কওয়ার্টের সংক্ষিপ্ত উপস্থিতি দেখা যায়। এজন্য এখানে ড. কার্টেনের মি. বেনেডিক্ট এবং নাম্বার টুকে অপহরণ করা তাদের মুক্তিপণ আদায়ের পরিবর্তে তাদের পরিকল্পনার কেন্দ্রবিন্দুতে রাখার উদ্দেশ্যে।

সবচেয়ে আমূল পরিবর্তন হয় উপন্যাসের সমাপ্তিতে; যেখানে ড. কার্টেন অবশেষে নিজেকে শুধরে নেন এবং তার এক বোনের অস্তিত্ব প্রকাশ করেন, যে কিনা তার ভাষায় "[তার] নিজের মতো ভালো নন"। সেই সাথে আরও জানা যায় যে নাম্বার টুর একটি পরিবার আছে যারা হাস্যকরভাবে প্রকাশ করে যে নাম্বার টুই হচ্ছে তার আসল নাম।

## তথ্যসূত্র

## বহিঃসংযোগ
* প্রকাশকের সাইট।

বিষয়শ্রেণী:লিটল, ব্রাউন অ্যান্ড কোম্পানির বই
বিষয়শ্রেণী:মার্কিন শিশুতোষ উপন্যাস